
Luca – dokumentum konverter látássérülteknek

Egy modern tankönyvben számtalan olyan szerkesztési megoldással találkozhatunk, amely a feldolgozandó anyagban való egyszerű eligazodást, és a megértést segíti elő. A szöveg tagolása, a különböző szövegrészekben alkalmazott karakterek stílusa, színe vagy mérete mind a szöveges információ befogadásának elősegítését szolgálja. Ma Magyarországon az integrált közoktatási rendszer keretein belül tanuló látássérült diákok kevés kivételtől eltekintve a látó társaik számára készített tankönyvek speciális átiratait használják. Ezek az átiratok jellemzően vagy a papír alapú könyvek digitalizálásával létrejött képfájlok, vagy elektronikus dokumentumok (DOCX, PDF) feldolgozásával jönnek létre. Az átiratok létrehozásának célja a szöveges információ kinyerése a forrás fájlokból annak érdekében, hogy a későbbiekben az egy TextToSpeech alkalmazással felolvastatható legyen. Bár az így előállított átiratok hozzáférhetővé teszik a tankönyvek oldalain meglévő szöveges információ nagy részét a látássérültek számára, a szerkesztési megoldásokban kódolt másodlagos információ, és a speciális szövegelemek (pl.: matematikai kifejezések) teljes egészében elvesznek a feldolgozás során.
A dolgozatban ismertetett LUCA rendszer célja a látók számára készített tankönyvek átkonvertálása olyan strukturált szöveges állománnyá, mely mind tartalmában, mind felépítésében megegyezik a forrás dokumentummal. A konvertálás során kiemelt szerepet kap a különböző matematikai kifejezések, és függvények azonosítása és struktúraelemzése.
A dolgozatban bemutatásra kerülnek a látássérült diákok képzéséhez elengedhetetlen tankönyvek beszerzése körül hazánkban jelenleg is tapasztalható anomáliák, valamint azok az eszközök és speciális fájlformátumok, amelyeket ma a leggyakrabban használnak a látók számára készített könyvek konvertálására. Ezen felül a dolgozat részletes ismertetőt nyújt a LUCA rendszer egyes moduljainak működéséről, technikai megvalósításáról, az elért eredményekről, valamint a továbbfejlesztés lehetséges irányairól.



